ai4bharat/Pralekha huggingface dataset:
राष्ट्रपति सचिवालय
राष्ट्रपति श्रीमती द्रौपदी मुर्मु ने कंबोडिया नरेश की मेजबानी की
द्विपक्षीय संबंधों को और प्रगाढ़ करने के लिए पर्यटन तथा दोनों देशों के लोगों के बीच संपर्क बढ़ाने के लिए प्रयास करने की आवश्यकता : राष्ट्रपति श्रीमती द्रौपदी मुर्मु
राष्ट्रपति श्रीमती द्रौपदी मुर्मू ने आज  राष्ट्रपति भवन में कंबोडिया के नरेश महामहिम प्रेह बैट समदेच प्रीह बोरोमनीथ नोरोडोम सिहामोनी का स्वागत किया और उनके सम्मान में भोज का आयोजन किया।
भारत की पहली यात्रा पर आये राजा सिहामोनी का स्वागत करते हुए, राष्ट्रपति ने कहा कि उनकी यात्रा कंबोडिया के भारत के साथ अपने संबंधों को दिए जाने वाले महत्व को प्रदर्शित करती है। उन्होंने कहा कि भारत और कंबोडिया के बीच समृद्ध और जीवंत संबंध हैं। हम अपने साझा इतिहास को महत्व देते हैं और कंबोडिया को अपना सभ्य नजदीकी देश मानते हैं।
राष्ट्रपति ने कहा कि भारत और कंबोडिया के बीच व्यापार और निवेश में और वृद्धि की काफी संभावनाएं हैं। उन्होंने कहा कि भारत कंबोडिया के साथ अपने रक्षा संबंधों को और प्रगाढ़ करने का इच्छुक है। उन्होंने दोनों देशों के बीच द्विपक्षीय संबंधों को आगे बढ़ाने के लिए पर्यटन और लोगों के बीच संपर्क बढ़ाने के प्रयास करने की आवश्यकता पर भी जोर दिया।
राष्ट्रपति ने कहा कि भारत जी-20 की अध्यक्षता में वैश्विक दक्षिण के विकासशील देशों के हितों की अगुवाई कर रहा है। उन्होंने इस साल फरवरी में वॉयस ऑफ ग्लोबल साउथ समिट के उद्घाटन सत्र में प्रधानमंत्री हुन सेन की भागीदारी की सराहना की। उन्होंने पिछले साल आसियान की अध्यक्षता सफलतापूर्वक पूरी करने के लिए कंबोडिया को बधाई दी।
इसके बाद, अपने राजभोज भाषण में, राष्ट्रपति ने कहा कि क्षमता निर्माण, मानव संसाधनों के विकास और सामाजिक-आर्थिक परियोजनाओं के लिए सहायता प्रदान करने के माध्यम से राष्ट्र निर्माण की अपनी खोज में कंबोडिया का भागीदार होना भारत के लिए सौभाग्य की बात है। उन्होंने कहा कि भारत वसुधैव कुटुम्बकम के दर्शन में विश्वास करता है, जिसका अर्थ है, ‘विश्व एक परिवार’ है। उन्होंने कहा कि भारत और कंबोडिया के बीच बहुआयामी संबंध और आज हमारे साथ राष्ट्रपति भवन में महामहिम की गरिमामयी उपस्थिति इस सदियों पुरानी अवधारणा की सुंदर अभिव्यक्ति हैं।
सूक्ष्म, लघु एवं मध्यम उद्यम मंत्रालय
सफलता की कहानी - एनएसएसएच की विशेष ऋण से जुड़ी पूंजीगत सब्सिडी योजना, विनिर्माण और सेवा क्षेत्र के एससी-एसटी एमएसई को संयंत्र और मशीनरी/उपकरण की खरीद के लिए सब्सिडी प्रदान करती है
एनएसएसएच की विशेष ऋण से जुड़ी पूंजीगत सब्सिडी योजना, विनिर्माण और सेवा क्षेत्र के एससी-एसटी एमएसई को संयंत्र और मशीनरी/उपकरण की खरीद के लिए सब्सिडी प्रदान करती है। यहां मिजोरम के लालडिंगलियाना की कहानी है, जिन्होंने इस योजना से अधिकतम लाभ उठाया है।
लालडिंगलियाना, मिजोरम के आइज़ावी स्थित थाकथिंग बाज़ार के एक सफल उद्यमी हैं, जो पिछले 5 वर्षों से अपना उद्यम चला रहे हैं और 12 से अधिक लोगों को रोजगार प्रदान कर रहे हैं। अपने उद्यम के प्रारंभिक चरण के दौरान, उन्हें कई चुनौतियों का सामना करना पड़ा, जैसे प्रारंभिक निवेश के लिए पूंजी तक पहुंच, उत्पाद की गुणवत्ता और विपणन रणनीतियाँ आदि। एनएसएसएचओ, गुवाहाटी के माध्यम से लालडिंगलियाना को एनएसएसएच योजना के बारे में जानकारी मिली। एनएसएसएच के अंतर्गत, उन्हें राष्ट्रीय एससी-एसटी हब के विशेष ऋण से जुड़ी सब्सिडी योजना का लाभ मिला। उन्होंने संयंत्र और मशीनरी की खरीद के लिए 25 लाख रुपये की पूंजी सब्सिडी का लाभ उठाया। इस ऋण सहायता ने उनकी क्षमता बढ़ाई है तथा मुद्रण और पैकेजिंग के लिए सात अतिरिक्त नई मशीनों के साथ उनके व्यवसाय का विस्तार किया है। इस व्यावसायिक उन्नति के साथ, अब वे अपने व्यवसाय को डिजिटल प्रकाशन, 3डी प्रिंटिंग और विशेष पैकेजिंग की विविधता प्रदान करना चाहते हैं। एनएसएसएच विशेष विपणन सहायता योजना और अन्य संबंधित उप-योजनाओं के माध्यम से क्षेत्र-विशिष्ट कौशल विकास प्रशिक्षण और विपणन सहायता के लिए प्रासंगिक प्रशिक्षण संस्थान से जुड़कर एक महत्वपूर्ण भूमिका निभा रहा है।
सड़क परिवहन एवं राजमार्ग मंत्रालय
श्री नितिन गडकरी ने उत्तर प्रदेश में 12981 करोड़ रुपये की लागत वाली 572 किलोमीटर लंबी राष्ट्रीय राजमार्ग परियोजनाओं का उद्घाटन और शिलान्यास किया
केंद्रीय सड़क परिवहन और राजमार्ग मंत्री श्री नितिन गडकरी ने आज उत्तर प्रदेश के कौशांबी, अयोध्या और बस्ती में 12981 करोड़ रुपये की लागत वाली 572 किलोमीटर लंबी राष्ट्रीय राजमार्ग  परियोजनाओं का उद्घाटन और शिलान्यास किया।
.
श्री गडकरी ने कौशांबी में 2659 करोड़ रुपये की लागत वाली 6 राष्ट्रीय राजमार्ग परियोजनाओं का उद्घाटन और शिलान्यास किया। उन्होंने अयोध्या में 8,698 करोड़ रुपये की लागत वाली 6 एनएच परियोजनाओं की आधारशिला रखी और बस्ती में मंत्री महोदय ने 1,624 करोड़ रुपये की लागत वाली 3 एनएच परियोजनाओं का उद्घाटन और शिलान्यास किया।
अयोध्या में 84 कोसी परिक्रमा मार्ग बन जाने से श्रद्धालुओं को काफी सुविधा होगी और धार्मिक पर्यटन को बढ़ावा मिलेगा। अयोध्या रिंग रोड बनने से ट्रैफिक जाम की समस्या दूर हो जाएगी। भगवान श्री राम वन गमन मार्ग के निर्माण से महत्वपूर्ण तीर्थ स्थल प्रयागराज, चित्रकूट, कौशांबी और श्रृंगवेरपुर धाम जुड़ जाएंगे।
एनएच-233 के निर्माण से लुम्बिनी स्थित भगवान बुद्ध की जन्मस्थली वाराणसी और सारनाथ से जुड़ जाएगी।
गृह मंत्रालय
मौजूदा एफसीआरए खाताधारकों को भारतीय स्टेट बैंक की निर्दिष्ट नई दिल्ली शाखा में ‘एफसीआरए खाता’ खोलने के लिए 30 जून, 2021 तक और समय दिया गया है
गृह मंत्रालय  ने मौजूदा विदेशी अंशदान  अधिनियम  खाताधारकों को भारतीय स्टेट बैंक  की नई दिल्ली मुख्य शाखा , 11 संसद मार्ग, नई दिल्ली - 110001 में अपना ‘एफसीआरए खाता’ 30.06.2021 तक खोलने की अनुमति दे दी है। इस तिथि के बाद वे एनडीएमबी में खोले गए ‘एफसीआरए खाते’ के अलावा किसी भी अन्य खाते में विदेशी अंशदान प्राप्त करने के पात्र नहीं होंगे।
गृह मंत्रालय ने एक सार्वजनिक सूचना, जो www.fcraonline.nic.in पर उपलब्ध है, में कहा है कि ऐसे सभी व्यक्तियों/एनजीओ/संघों , जिन्हें पहले ही केंद्र सरकार द्वारा पंजीकरण का प्रमाण पत्र या पूर्व अनुमति दी जा चुकी है, उन्हें यह बात ध्यान में रखनी चाहिए कि वे इस तरह का खाता खोलने की तारीख या 01.07.2021 से, जो भी पहले हो, एसबीआई की एनडीएमबी, 11 संसद मार्ग, नई दिल्ली- 110001 में खोले गए निर्दिष्ट ‘एफसीआरए खाते’ के अलावा किसी भी अन्य खाते में कोई विदेशी अंशदान प्राप्त नहीं कर पाएंगे।
मौजूदा एफसीआरए खाताधारकों को इससे पहले एफसीआरए, 2010 की संशोधित धारा 17 के तहत एनडीएमबी में अपना एफसीआरए खाता खोलने के लिए 31.03.2021 तक का समय दिया गया था। संशोधित धारा 29 सितंबर, 2020 से प्रभावी या लागू हुई थी। कोविड-19 महामारी से उत्पन्न अनिवार्यता को ध्यान में रखने के साथ-साथ संशोधित एफसीआरए व्यवस्था को गैर-सरकारी संगठनों  द्वारा सुचारु रूप से अपनाया जाना सुनिश्चित करने के लिए ही मौजूदा एफसीआरए खाताधारकों को अपना ‘एफसीआरए खाता’ खोलने के लिए कुछ अतिरिक्त समय दिया गया है।
प्रधानमंत्री कार्यालय
प्रधानमंत्री ने राष्ट्रीय पंचायत पुरस्कार विजेताओं को बधाई दी
प्रधानमंत्री श्री नरेन्द्र मोदी ने राष्ट्रीय पंचायत पुरस्कार विजेताओं को बधाई दी है।
केन्द्रीय ग्रामीण विकास मंत्री श्री गिरिराज सिंह के ट्वीट का जवाब देते हुए, प्रधानमंत्री ने ट्वीट किया;
“देश के गांवों के विकास में अहम भूमिका निभाने वाले इन विजेताओं को बहुत-बहुत बधाई। आपका सेवाभाव और समर्पण देशवासियों को प्रेरित करने वाला है।”
रेल मंत्रालय
रेल, वाणिज्य एवं उद्योग और उपभोक्ता मामले, खाद्य एवं सार्वजनिक वितरण मंत्री श्री पीयूष गोयल ने बेंगलुरू उप नगरीय रेल परियोजना की प्रगति की समीक्षा की
श्री गोयल ने परियोजना की रूपरेखा बेंगलुरू जैसे शहर की भविष्य की जरूरतों को ध्यान में रखते हुए तैयार किए जाने पर जोर दिया
उन्होंने कहा कि उप नगरीय परियोजना ‘मेक इन इंडिया’ की नीति पर आधारित होने के साथ ही ‘आत्मनिर्भर भारत’ अभियान को बढ़ावा देने वाली होनी चाहिए
कुल 148 किलोमीटर लंबी इस रेल लाइन परियोजना पर 15,767 करोड़ रुपए की लागत आएगी
परियोजना का काम 2026 तक पूरा हो जाएगा
कैबिनेट ने 21 अक्टूबर, 2020 को परियोजना को मंजूरी दी थी
रेल, वाणिज्य एवं उद्योग और उपभोक्ता मामले, खाद्य एवं सार्वजनिक वितरण मंत्री श्री पीयूष गोयल ने आज एक बैठक में बेंगलुरू उप नगरीय रेल परियोजना की प्रगति की समीक्षा की।
श्री गोयल ने इस अवसर पर कहा कि उप नगरीय परियोजना “मेक इन इंडिया” की नीति पर आधारित होने के साथ ही “आत्मनिर्भर भारत” अभियान को बढ़ावा देने वाली होनी चाहिए।
बैठक में रेलवे बोर्ड और कर्नाटक सरकार के वरिष्ठ अधिकारी उपस्थित थे।
भारत सरकार ने बेंगलुरु शहर में उप नगरीय रेल परियोजना  के निर्माण के लिए रेल मंत्रालय के प्रस्ताव को अक्टूबर, 2020 में मंजूरी दी थी।
इस परियोजना के तहत कुल 148.17 किलोमीटर लंबे 4 उप नगरीय रेल मार्गों का निमार्ण किया जाना है। इसे रेल इन्फ्रास्ट्रक्चर डेवलपमेंट कंपनी  लिमिटेड  की ओर से क्रियान्वित किया जाएगा। केआरआईडीई एक विशेष उद्देश्य के लिए बनाई गई कर्नाटक सरकार और रेल मंत्रालय की संयुक्त उद्यम कंपनी है। प्रस्तावित परियोजना पर कुल 15,767 करोड़ रुपये की अनुमानित लागत आएगी। इसके छह साल में पूरा हो जाने की संभावना है।
इस परियोजना के तहत बेंगलुरू शहर में एक सुरक्षित, सुलभ और आरामदायक सार्वजनिक परिवहन की व्यवस्था के लिए एक समर्पित उप नगरीय रेल प्रणाली की तैयारी की गई है। इस परियोजना से भीड़-भाड़ से निजात मिलेगी, यातायात सुगम होगा, ग्रामीण और शहरी क्षेत्र के बीच संपर्क बढ़ेगा और साथ ही रोजाना यात्रा करने वाले लाखों लोगों को यातायात का एक बेहतर जरिया उपलब्ध हो सकेगा। यह परियोजना गार्डन सिटी के नाम से पहचाने जाने वाले बेंगलुरु शहर के लिए एक किफायती, कुशल और पर्यावरण के अनुकूल पारागमन का विकल्प प्रदान करेगी साथ ही शहर के भीतर परिवहन समस्या को दूर करने में मदद करेगी और शहर के सभी हिस्सों को आसानी से जोड़ने का काम करेगी। बेंगलुरू अंतर्राष्ट्रीय हवाई अड्डे और सूचना प्रौद्योगिकी तथा व्यापार वाणिज्य के बड़े केन्द्रों को तेजी से आपस में जोड़ने की सुविधा प्रदान करके यह रेल नेटवर्क यात्रा समय को काफी कम कर देगा जिससे उत्पादकता और विकास को बढ़ावा मिलेगा।
प्रस्तावित उप नगरीय रेल सेवा का जगह-जगह शहर में मेट्रो, रेल और बस जैसी अन्य परिवहन व्यवस्थाओं के साथ जुड़ने का भी इंतजाम रहेगा। लाखों की तादाद में दैनिक यात्रा करने वाले लोगों के लिए यह एक सुलभ और और आसान परिवहन व्यवस्था सुनिश्चित करेगी।
इस उप नगरीय रेल परियोजना से बेंगलुरू शहर के लोगों को एक सुरक्षित, कुशल और पर्यावरण अनुकूल परिवहन प्रणाली उपलब्ध होने की उम्मीद है जिससे उनके यात्रा समय में बचत होगी , ईंधन की खपत घटेगी, सड़क अवसंरचना पर खर्च कम होगा, प्रदूषण और सड़क दुर्घटनाओं में कमी आएगी और पारगमन उन्मुख विकास  हो सकेगा। इस रेल गलियारे के बन जाने से इसके आस-पास की जमीन की कीमत बढ़ेगी और जिससे अतिरिक्त आमदनी और रोजगार के अवसर पैदा होंगे।
इस परियोजना के 2026 तक पूरा हो जाने की उम्मीद है।
गृह मंत्रालय
केंद्रीय उपभोक्ता मामले, खाद्य और सार्वजनिक वितरण मंत्री श्री राम विलास पासवान के सम्मान में दिल्ली और सभी राज्यों की राजधानियों और केंद्र शासित प्रदेशों में 9 अक्टूबर को राष्ट्रीय ध्वज आधा फहराया जाएगा
भारत सरकार ने केंद्रीय उपभोक्ता मामले, खाद्य और सार्वजनिक वितरण मंत्री श्री राम विलास पासवान के निधन पर गहरा दुख जताया है। उनका निधन 8 अक्टूबर, 2020 को नई दिल्ली में हुआ।
दिवंगत गणमान्य के सम्मान में यह निर्णय लिया गया है कि राष्ट्रीय ध्वज को दिल्ली, सभी राज्यों और केंद्र शासित प्रदेशों की राजधानियों में 9 अक्टूबर, 2020 को आधा फहराया जाएगा। यह भी तय किया गया है कि गणमान्य का शासकीय सम्मान के साथ अंतिम संस्कार किया जाएगा।
अंतिम संस्कार की तारीख, स्थान और अंतिम संस्कार के बारे में बाद में सूचित किया जाएगा।
सूचना और प्रसारण मंत्रालय
न्यूज-ऑन-एयर रेडियो लाइव-स्ट्रीम की भारतीय रैंकिंग
भारत का सबसे लोकप्रिय रेडियो शो– भूले बिसरे गीत
न्यूज-ऑन-एयर रैंकिंग के नये आकलन के अनुसार विविध भारती के सबसे लोकप्रिय कार्यक्रमों को भी जोड़ दिया गया है। विविध भारती राष्ट्रीय चैनल के ये तीन सबसे लोकप्रिय रेडियो शो भूले बिसरे गीत, कुछ बातें कुछ गीत और विविध भारती का रंगोली नामक कार्यक्रम हैं।
भारत के जिन प्रमुख शहरों में न्यूज-ऑन-एयर ऐप सबसे ज्यादा लोकप्रिय हैं, उनकी ताजा रैंकिंग में लखनऊ पहली बार दस शीर्ष शहरों में शामिल हुआ है। पटना को पछाड़कर वह रैंकिंग में पहले स्थान पर पहुंचा है।
भारत में शीर्ष एआईआर स्ट्रीम्स की रैंकिंग में बहुत उतार-चढ़ाव देखा गया है। एफएम गोल्ड ने महत्वपूर्ण उछाल दर्ज की है। वह नौवें स्थान से छठे पायदान पर पहुंच गया है। दूसरी तरफ, रेनबो कन्नड कामनबिलू चौथे पायदान से फिसलकर सातवें पायदान पर और एफएम रेनबो दिल्ली सातवें पायदान से फिसलकर दसवें पायदान पर पहुंच गया है।
आकाशवाणी की 240 से अधिक रेडियो सेवाओं को न्यूज-ऑन-एयर ऐप पर इंटरनेट के जरिये लाइव-स्ट्रीमिंग की जाती है। यह प्रसार भारती का आधिकारिक ऐप है। आकाशवाणी के ये प्रसारण न्यूज-ऑन-एयर ऐप पर पूरे भारत में ही नहीं, बल्कि 85 से अधिक देशों और पूरी दुनिया में आठ हजार शहरों में सुने जाते हैं। इन सभी स्थानों पर इनके श्रोता मौजूद हैं।
भारत के उन शीर्ष शहरों का जायजा लें, जहां आकाशवाणी की लाइव-स्ट्रीमिंग न्यूज-ऑन-एयर ऐप पर की जाती है और जो बहुत लोकप्रिय हैं। सूची में आकाशवाणी की लाइव-स्ट्रीमिंग वाले शहरों का ब्योरा भी मिलेगा। यह रैंकिंग पंद्रह दिन के आंकड़ों पर आधारित है, जिसकी अवधि 16 जुलाई से 31 जुलाई, 2021 के बीच की है।
पूरा ब्योरा जानने के लिये यहां क्लिक करें
आवास एवं शहरी कार्य मंत्रालय
पुडुचेरी के शैक्षणिक संस्थानों में स्वच्छता संबंधी कार्यक्रमों का आयोजन
देश भर में स्वच्छता पखवाड़ा-स्वच्छता ही सेवा 2023 अभियान चरम पर होने के कारण इन दिनों स्वच्छता की भावना इस समय काफी व्यापक है। देश भर के नागरिक इस पखवाड़े के दौरान स्वच्छता के लिए जारी जन आंदोलन से जुड़ रहे हैं और उसके प्रति आकर्षिक हो रहे हैं। 1 अक्टूबर 2023 को आयोजित होने वाले नागरिकों के नेतृत्व में स्वच्छता के लिए श्रमदान 'एक तारीख, एक घंटा, एक साथ' के लिए लोग पहले से ही तैयारी कर रहे हैं। माननीय प्रधानमंत्री नरेन्द्र मोदी ने 1 अक्टूबर को बापू की जयंती की पूर्व संध्या पर उनको स्वच्छांजलि अर्पित करने के लिए सुबह 10 बजे से स्वच्छता के लिए एक घंटा समर्पित करने और श्रमदान करने की अपील की है। स्वच्छता पखवाड़े में 13 करोड़ से अधिक नागरिकों को भाग लेते देखना सुखद है।
पुडुचेरी के विभिन्न प्रतिष्ठित शैक्षणिक संस्थान स्वच्छता अभियान से जुड़ रहे हैं। स्वच्छता ही सेवा 2023- यूथ वर्सेज गार्बेज-सोर्स सेग्रीगेशन अवेयरनेस ओरिएंटेशन कार्यक्रम औलगारेट में सेंट पैट्रिक हायर सेकेंडरी स्कूल में आयोजित किया गया। कार्यक्रम के दौरान स्कूल के हाउसकीपिंग कर्मचारियों ने सूचना, शिक्षा और संचार सत्र में भाग लिया। इस सत्र में उन्हें कचरे के स्रोत को अलग करने के साथ-साथ अपशिष्ट प्रबंधन के बारे में प्रभावी तकनीकों से अवगत कराया गया। साथ ही, 1,000 से अधिक छात्रों की उपस्थिति में उन्हें स्रोत पृथक्करण और समग्र स्वच्छता के महत्व के बारे में समझाया गया और स्वच्छता की शपथ भी दिलाई गई। इसके अलावा विद्यालय में नीले कूड़ेदान एवं खाद के डिब्बे वितरित किये गये। सेंट पैट्रिक हायर सेकेंडरी स्कूल को 'जीरो वेस्ट कैंपस' घोषित किया गया।
सेंट पैट्रिक हायर सेकेंडरी स्कूल में कार्यक्रम के बाद, इसी तरह के कार्यक्रम मुथुरत्नम हाई स्कूल और बाद में उसी नगर पालिका के तत्वावधान में इंदिरा गांधी सरकारी उच्चतर माध्यमिक विद्यालय, इंदिरानगर में आयोजित किए गए। छात्रों ने जागरूकता कार्यक्रम में गहरी रुचि ली और स्वच्छता की सर्वोत्तम कार्यप्रणालियों और दैनिक जीवन में उनके सर्वोत्तम उपयोग के बारे में जानने की उत्सुकता प्रकट की।
स्वच्छता के संदेश को फैलाना और यह सुनिश्चित करना जरूरी है कि यह देश के हर कोने तक पहुंचे, ताकि स्वच्छता के लिए जन आंदोलन हेतु जागरूकता फैलाने और बड़े पैमाने पर सार्वजनिक भागीदारी और संघटन को प्रेरित किया जा सके। आम नागरिकों, विशेषकर छोटे बच्चों और स्कूल/कॉलेज के छात्रों के बीच जिम्मेदारी की भावना को बढ़ावा देना अत्यंत महत्वपूर्ण है ताकि उनमें कम उम्र में स्वच्छता की आदत डाली जा सके।
श्रम और रोजगार मंत्रालय
श्रम एवं रोजगार मंत्रालय ने स्वच्छता ही सेवा  2023 अभियान के अंतर्गत "एक तारीख एक घंटा" पहल की राष्ट्रव्यापी गतिविधि में भाग लिया
प्रधानमंत्री नरेन्द्र मोदी की "एक तारीख एक घंटा एक साथ" पहल के आह्वान के अनुरूप केंद्रीय श्रम एवं रोजगार मंत्रालय तथा इस मंत्रालय के अधीन कार्यरत सभी संगठनों के अधिकारी व कर्मचारी श्रमदान करने के उद्देश्य से एक साथ आगे आए। महात्मा गांधी के आदर्शों से प्रेरित होकर इस कार्यक्रम का लक्ष्य स्वच्छता और सामुदायिक सेवा की भावना को बढ़ावा देना है।
श्रम एवं रोजगार मंत्रालय में सचिव श्रीमती आरती आहूजा ने आज नई दिल्ली के श्रम शक्ति भवन में आयोजित 'एक तारीख, एक घंटा, एक साथ' पहल के अंतर्गत एक विशेष स्वच्छता कार्यक्रम की अध्यक्षता की। इस विशेष गतिविधि में मंत्रालय के लगभग 90 अधिकारियों एवं कर्मचारियों तथा आम नागरिकों ने सक्रियता के साथ भाग लिया।
कचरा मुक्त भारत बनाने के लिए मंत्रालय की वचनबद्धता के प्रदर्शन के रूप में अपर सचिव  श्री रमेश कृष्णमूर्ति द्वारा दिलाई गई 'स्वच्छता शपथ' से पहले 'श्रमदान' किया गया।
श्रम एवं रोजगार मंत्रालय ने अपने संबद्ध, अधीनस्थ और प्रशासनिक नियंत्रण में काम करने वाले क्षेत्रीय कार्यालयों के माध्यम से राष्ट्रपिता महात्मा गांधी की 154वीं जयंती की पूर्व संध्या पर 1 अक्टूबर 2023 को सुबह 10:00 बजे देश भर में 600 से अधिक स्वच्छता कार्यक्रम आयोजित किए। इन सभी स्वच्छता आयोजनों में स्थानीय समुदायों से लेकर आम जनता की महत्वपूर्ण भागीदारी देखने को मिली है।
श्रम एवं रोजगार मंत्रालय ने 15 सितंबर से 2 अक्टूबर 2023 तक मनाए जा रहे 'स्वच्छता ही सेवा'  पखवाड़ा के दौरान अपने नियंत्रण में काम करने वाले संगठनों के माध्यम से लगभग 656 गतिविधियां/कार्यक्रम संचालित किए गए हैं, जिसमें करीब 19,224 लोगों ने भाग लिया है। इस श्रमदान में 5042 व्यक्तियों का सहयोग और सामूहिक जुड़ाव में 7582 लोगों की भागीदारी शामिल है, जिसमें 27,829 मानव घंटों का योगदान हुआ है।
स्वास्थ्य एवं परिवार कल्याण मंत्रालय
कोविड-19 पर अपडेट
देशव्यापी टीकाकरण अभियान के तहत अब तक टीके की 198.09 करोड़ खुराकें दी गई हैं
भारत में इस समय सक्रिय मामलों की संख्या 1,14,475 है
सक्रिय मामले 0.26 प्रतिशत हैं
मरीजों के स्वस्थ होने की दर इस समय 98.53 प्रतिशत है
पिछले 24 घंटों में 12,456 मरीज स्वस्थ हुए हैं, जिससे कुल स्वस्थ होने वाले लोगों की संख्या बढ़कर 4,28,91,933 हो गई है
पिछले 24 घंटों में 13,086 नये मामले दर्ज किए गए हैं
दैनिक पॉजिटिविटी दर 2.90 प्रतिशत है
साप्ताहिक पॉजिटिविटी दर 3.81 प्रतिशत है।
अब तक कुल 86.44 करोड़ जांच की जा चुकी हैं; पिछले 24 घंटों में 4,51,312 जांच की गईं
वित्त मंत्रालय
आईजीआई एयरपोर्ट पर 68 करोड़ रुपये की कीमत वाली हेरोइन ड्रग के साथ दो विदेशी गिरफ्तार
एनटेबे से दोहा होकर दिल्ली पहुंचे युगांडा के दो यात्रियों को गिरफ्तार किया गया है। दोनो यात्री उड़ान संख्या क्यूआर-578 से इंदिरा गांधी अंतरराष्ट्रीय एयरपोर्ट पर पहुंचे थे। संदेह के आधार पर सीमा शुल्क अधिकारियों ने एयरपोर्ट पर दोनों यात्रियों के बैग चेक किए। तलाशी के दौरान, कुल 51 पाउच, जिसमें 9.8 किलोग्राम  सफ़ेद पाउडर पदार्थ मिला, जो किनशीले पदार्थ होने का संदेह था। जब इस सामग्री का डायग्नोस्टिक परीक्षण किया गया,तो प्रथम दृष्टया इसमें हेरोइन की मात्रा शामिल पाई गई, जिसकी कीमत करीब 68 करोड़ रुपये थी।
जांच से स्पष्ट है कि यात्रियों ने एनडीपीएस अधिनियम, 1985 की धारा 8 के प्रावधानों का उल्लंघन किया है। और दोनों ने धारा 21, धारा 23 और एनडीपीएस अधिनियम 1985 की धारा 29 और सीमा शुल्क अधिनियम 1962 के तहत दंडनीय अपराध किया है।देश के किसी भी अंतरराष्ट्रीय हवाई अड्डे पर पकड़ी गई हेरोइन / नशीले पदार्थों की यह सबसे बड़ी मात्रा है। इस संबंध आगे की जांच जारी है।
वित्त मंत्रालय
मूल्य आधारित नीलामी   "7.06% सरकारी प्रतिभूति 2028",  "7.26% सरकारी प्रतिभूति 2033" और  "7.30% सरकारी प्रतिभूति 2053"
भारत सरकार ने  मूल्य आधारित नीलामी, समान मूल्य विधि के माध्यम से 8,000 करोड़ रुपये  की अधिसूचित राशि के लिए "7.06% सरकारी प्रतिभूति 2028",  मूल्य आधारित नीलामी, समान मूल्य विधि के माध्यम से 14,000 करोड़ रुपये  की अधिसूचित राशि के लिए "7.26% सरकारी प्रतिभूति 2033" और  मूल्य आधारित नीलामी, विविध मूल्य विधि के माध्यम से 11,000 करोड़ रुपये  की अधिसूचित राशि के लिए " 7.30% सरकारी प्रतिभूति 2053" की बिक्री  करने की घोषणा की है। भारत सरकार के पास उपरोक्त प्रत्येक प्रतिभूति में 2,000 करोड़ रुपये की सीमा तक, अतिरिक्त अभिदान बनाए रखने का विकल्प होगा। ये नीलामियाँ, भारतीय रिजर्व बैंक, मुंबई कार्यालय, फोर्ट, मुंबई द्वारा 14 जुलाई, 2023,  को संचालित की जाएगी।
प्रतिभूतियों की बिक्री की अधिसूचित राशि के 5 प्रतिशत तक की राशि सरकारी प्रतिभूतियों की नीलामी में अप्रतिस्पर्धी बोली सुविधा योजना के अनुसार पात्र व्यक्तियों और संस्थाओं को आवंटित की जाएगी।
नीलामी हेतु प्रतिस्पर्धी और अप्रतिस्पर्धी दोनों बोलियां भारतीय रिजर्व बैंक कोर बैंकिंग सोल्यूशन  प्रणाली पर इलेक्ट्रॉनिक प्रपत्र में 14 जुलाई, 2023 को प्रस्तुत की जानी चाहिए। अप्रतिस्पर्धी बोलियां पूर्वाह्न 10:30 बजे से पूर्वाह्न 11:00 बजे के बीच और प्रतिस्पर्धी बोलियां पूर्वाह्न 10:30 बजे से पूर्वाह्न 11:30 बजे के बीच प्रस्तुत की जानी चाहिए।
नीलामियों के परिणाम की घोषणा 14 जुलाई, 2023  को की जाएगी और सफल बोलीदाताओं द्वारा भुगतान 17 जुलाई, 2023  को किया जाएगा।
ये प्रतिभूतियां भारतीय रिजर्व बैंक द्वारा उनके समय समय पर यथा संशोधित परिपत्र दिनांक 24 जुलाई, 2018 के सं. आरबीआई/2018-19/25, तहत जारी “केन्द्र सरकार की प्रतिभूतियों में जब निर्गमित लेन-देन” संबंधी दिशानिर्देशों के अनुसार “जब निर्गमित” कारोबार के लिए पात्र होंगी।
प्रधानमंत्री कार्यालय
प्रधानमंत्री 19 फरवरी को केरल में बिजली और शहरी क्षेत्र की प्रमुख परियोजनाओं का उद्घाटन और शिलान्यास करेंगे
प्रधानमंत्री श्री नरेन्द्र मोदी 19 फरवरी 2021 को शाम 4:30 बजे वीडियो कॉन्फ्रेंसिंग के माध्यम से केरल में बिजली और शहरी क्षेत्र की प्रमुख परियोजनाओं का उद्घाटन और शिलान्यास करेंगे। इस अवसर पर केरल के मुख्यमंत्री के साथ-साथ केन्द्रीय विद्युत राज्य मंत्री  और नई एवं नवीकरणीय ऊर्जाऔर आवास व शहरी मामलों के केंद्रीय राज्य मंत्री भी उपस्थित रहेंगे।
पुगलुर - त्रिशूर पावर ट्रांसमिशन परियोजना
प्रधानमंत्री 320 केवी पुगलुर  - त्रिशूर  बिजली संचरण परियोजना का उद्घाटन करेंगे। यह एक वोल्टेज सोर्स कन्वर्टर  आधारित हाई वोल्टेड डायरेक्ट करेंट  परियोजना है और इसमें भारत का पहला एचवीडीसी लिंक है जिसमें अत्याधुनिक वीएससी तकनीक का इस्तेमाल किया गया है। 5070 करोड़ रुपये की लागत से निर्मित, यह पश्चिमी क्षेत्र से 2000 मेगावाट बिजली भेजने की सुविधा प्रदान करेगा और केरल के लोगों के लिए लोड में वृद्धि को पूरा करने में मदद करेगा। इस वीएससी आधारित प्रणाली में ओवरहेड लाइनों के साथ एचवीडीसी एक्सएलपीई  केबल का एकीकरण होता है और पारंपरिक एचवीडीसी प्रणाली की तुलना में 35-40 प्रतिशत कम जमीन की जरूरत होती है।
कासरगोड सौर ऊर्जा परियोजना
प्रधानमंत्री 50 मेगावाट कासरगोड सौर ऊर्जा परियोजना को राष्ट्र को समर्पित करेंगे। इसे राष्ट्रीय सौर ऊर्जा मिशन के तहत विकसित किया गया है। कासरगोड जिले के पिवलीक, मींजा और चिप्पर गांवों में 250 एकड़ से ज्यादा जमीन पर फैली इस परियोजना का निर्माण केंद्र सरकार के करीब 280 करोड़ रुपये की मदद से किया गया है।
एकीकृत कमान और नियंत्रण केंद्र
प्रधानमंत्री तिरुवनंतपुरम में एकीकृत कमान और नियंत्रण केंद्र की आधारशिला रखेंगे। 94 करोड़ रुपये की लागत से बनने वाले इस केंद्र की स्थापना का मकसद तिरुवनंतपुरम नगर निगम के लिए स्मार्ट सॉल्यूशंस उपलब्ध कराना है। साथ ही यह आपातकालीन परिस्थितियों में समन्वित कार्रवाई के केंद्र के रूप में काम करेगा।
स्मार्ट सड़क परियोजना
प्रधानमंत्री तिरुवनंतपुरम में स्मार्ट सड़क परियोजना की आधारशिला रखेंगे। 427 करोड़ रुपये की अनुमानित लागत की यह परियोजना तिरुवनंतपुरम की मौजूदा 37 किमी सड़कों को विश्व स्तरीय स्मार्ट सड़कों में बदलेगी जिसमें सड़क और जंक्शन में सुधार के साथ-साथ पोल से गए तारों आदि को जमीन के अंदर से किया जाना शामिल है।
अरुविकारा में जल प्रशोधन संयंत्र
प्रधानमंत्री एएमआरयूटी मिशन के तहत अरुविकारा में बने 75 एमएलडी  जल प्रशोधन संयंत्र का उद्घाटन करेंगे। यह तिरुवनंतपुरम के लोगों के लिए पीने के पानी की आपूर्ति को बढ़ावा देगा और अरुविकारा में मौजूदा प्रशोधन संयंत्रों में रखरखाव कार्य चलने की स्थिति में शहर में पीने की पानी की आपूर्ति को बनाए रखने में मदद करेगा।